**European Association of Nuclear Medicine** (**EANM**, *Európska asociácia nukleárnej medicíny*) zastrešuje a spája 39 národných spoločností nukleárnej medicíny, 18 neeurópskych spoločností s podobnou orientáciou a 3200 individuálnych členov z viac ako 80 krajín sveta, vrátane fyzikov, vedcov, inžinierov, stredných zdravotníckych pracovníkov a iných odborníkov pracujúcich v oblasti nukleárnej medicíny a príbuzných odboroch. EANM je odborná nezisková asociácia, ktorá zastupuje sektor nukleárnej medicíny v európskych inštitúciách a informuje laickú i odbornú verejnosť o vývoji a pokrokoch v danej oblasti. EANM sídli vo Viedni (Rakúsko) a jej aktivity siahajú po celej Európe.

Poslanie
--------

EANM sa zameriava na:

* Podporu vedy a vzdelania v nukleárnej medicíne za účelom zlepšenia verejného zdravia
* Propagáciu a koordináciu v rámci Európy i mimo nej, diskusiu a výmenu myšlienok a výsledkov vo vzťahu k diagnostike, liečbe, výskumu a prevencii ochorení pomocou rádiofarmák

Aktivity
--------

EANM organizuje každoročne vlastný kongres s viac ako 5000 účastníkmi, ktorý sa stal základom pre výmenu vedeckých poznatkov. EANM kongres v sebe zahŕňa prednášky, prezentáciu pokrokových publikácií z danej oblasti, sympózia a debaty, úplný CME program (kontinuálne vzdelávanie v medicíne) a samostatnú sekciu kontinuálneho vzdelávania pre stredný zdravotnícky personál.

Aby sa zvýraznila vedecká kvalita kongresu, najlepší príspevok získava cenu Marie Curie vo finančnej hodnote 3000€. EANM taktiež sponzoruje tzv. EANM Eckert & Ziegler ocenenie za abstrakt (päťkrát 1000 €), aby povzbudila mladých a talentovaných vedcov v nukleárnej medicíne pri zasielaní svojich výsledkov na kongres a finančne ich motivovala prezentovať svoju prácu. Každoročne sa udelia aj tri Marie Curie Training Grants v hodnote 1000€ mladým členom asociácie na pokrytie výdavkov spojených s krátkodobou odbornou praxou v uznávanom európskom tréningovom centre.

Ďalším vedeckým podujatím organizovaným EANM je Európske sympózium rádiofarmácie a rádiofarmák (ESRR). V spolupráci s ďalšími európskymi a americkými medicínskymi asociáciami, EANM organizuje aj Medzinárodný kongres nukleárnej kardiológie (ICNC) a kongres Molekulové zobrazovanie v radiačnej onkológii (MIRO). 
EANM spolu so spoločnosťou Springer vydáva mesačne časopis *European Journal of Nuclear Medicine and Molecular Imaging* (EJNMMI). Na svojej internetovej stránke EANM taktiež publikuje články zaoberajúce sa výpadkami dodávok a perspektívami využitia rádioizotopov používaných v medicíne. 

Viacero špecializovaných odborných skupín a komisii sa zaoberá tvorbou odporúčaní, usmernení a vedeckých článkov, ktoré sú súčasťou edukačného programu EANM a iných vedeckých projektov. Tieto skupiny a komisie taktiež spolupracujú s ďalšími spoločnosťami podobného zamerania.

EANM Research Ltd (EARL) je spoločnosť s ručením obmedzeným zo sídlom v Rakúsku, ktorej náplňou sú vedecké aktivity v oblasti nukleárnej medicíny a molekulového zobrazovania. 100% vlastníkom spoločnosti je EANM a jej cieľom je:

* Podporovať (multicentrické) vedecké projekty
* Zlepšiť možnosti porovnávania dát získaných metódami molekulového zobrazovania
* Zastupovať nukleárnu medicínu v rámci vedeckej agendy Európskej únie

EARL uskutočňuje pan-Európske projekty, ktoré sú koordinované centrálou EARL vo Viedni.

História
--------

EANM bola založená v roku 1985 v Londýne a to zlúčením Spoločnosti nukleárnej medicíny v Európe a Európskej spoločnosti nukleárnej medicíny. Zameranie obidvoch spoločností sa stále odráža v činnosti EANM a to ako fórum pre individuálnych členov (každoročný členský snem) a zároveň zastrešenie jednotlivých národných spoločností nukleárnej medicíny v Európe (snem delegátov).

Referencie
----------

1. ↑   *The European Commission and the Nuclear Medicine Industry have jointly created a European Observatory on the Supply of Medical Radioisotopes* [online]. European Observatory on the Supply of Medical Radioisotopes, 29 June 2012, [cit. 2012-08-01]. The Observatory is a primeur ... where European industry works hand in hand with the European Commission, the OECD/NEA and the European Association of Nuclear Medicine (EANM) for the benefit of the health of patients in Europe and across the world.. Dostupné online. (po anglicky)
2. ↑   EANM 2011. *RAD Magazine* (Braintree), 1.12.2011, s. 38. More than 5,000 delegates, the highest attendance so far, gathered for the annual meeting of the European Association of Nuclear Medicine…. (po anglicky)
3. ↑   *Annual Congress of the European Association of Nuclear Medicine* [online]. Joint Research Centre – The European Commission’s in-house science service, 2009, [cit. 2012-08-01]. The Annual Congress of the European Association of Nuclear Medicine is one of the largest annual events in the field of nuclear medicine.. Dostupné online. (po anglicky)
4. ↑   *European Association of Nuclear Medicine* [online]. RDFunding – The Research and Development Information website, [cit. 2012-08-01]. Dostupné online. Archivované 2014-08-13 z originálu.
5. ↑  FELD, Michael; DE ROO, Michel. *History of Nuclear Medicine in Europe*. Stuttgart : Schattauer, 2003. ISBN 3-7945-2234-6. S. 137.

Zdroj
-----

*Tento článok je čiastočný alebo úplný preklad článku European Association of Nuclear Medicine na anglickej Wikipédii.*

Externé odkazy
--------------

* Oficiálna webová stránka EANM Archivované 2012-06-25 na Wayback Machine
* Webová stránka EARL
* EANM kongres 2014 Archivované 2014-06-07 na Wayback Machine
* Sekcia nukleárnej medicíny v UEMS